Mažeikių kultūros centras

Koncertas PAKVIPO KALĖDOM
2024-12-07 18:00 (Europe/Vilnius)
Gruodžio 7 d. 18 val. Mažeikių kultūros Mažojoje salėje koncertas „Pakvipo Kalėdom“

Skambės projekto „Lietuvos balsas. Kartos“ dalyvių Emilijos Paulauskaitės ir Rugilės Lieliungaitės atliekami kūriniai. Vakaro metu merginoms pritars tarptautinių konkursų laureatas, pianistas Matas Stabingis.

BILIETAI

Spektaklis SENJORAI
2024-12-10 18:00
Spektaklis pagal italų dramaturgo Aldo Nicolaj pjesę „Geležinė karta“ (vertėja Inga Tuliševskaitė).
Režisierius – Rolandas Kazlas
Scenografė – Elvita Brazdylytė
Veikėjai:
Liberas Boka – Rolandas Kazlas
Luidžis Lapalja – Evaldas Jaras
Ambra – Vitalija Mockevičiūtė
Kalbant paprastai, spektaklis „Senjorai“ – paprastas spektaklis, apie nepaprastą paprastų pensininkų gyvenimą. Pats spektaklio pavadinimas aiškiai sufleruoja, apie ką jis – senatvę. Ir kas gali pasakyti, kokia ir kas ji, toji senatvė? Komedija? Tragedija? Absurdas? Nesąmonė? O gal pati svarbiausioji žmogaus gyvenimo dalis? Matyt, visokių senatvių yra, kaip ir visokių žmonių. Vienam – tai aukso amžius, kitam – pragaras, trečiam… trečias taip ir nesupranta, kas su juo atsitiko ir toliau gyvena kaip gyvenęs: viduje dvidešimtmetis, o iš išorės – neišsimiegojęs jaunuolis. Ketvirtas – laukia nesulaukia, kada baigsis šis košmaras, penktam – niekad nebuvo taip smagu, kaip dabar, šeštam – atrodo, kad viskas tik prasideda… „Spręsk apie žmogų pagal tai, kaip jis baigia savo dienas.“ Šiame posakyje turbūt yra nemažai tiesos.
Pasak spektaklio „Senjorai“ režisieriaus ir vieno iš vaidmenų atlikėjo Rolando Kazlo: „Norėtųsi, kad šis spektaklis paprastam pensininkui duotų daugiau nei duoda maža pensija. O dar daugiau – būsimam senjorui. Nors pjesės herojai yra italai , norėtųsi, kad vyresnio amžiaus Lietuvos žiūrovas, apsilankęs spektaklyje, pasakytų ar tyliai sau pagalvotų: „tai apie mane“, „man daug kas atpažįstama“ arba „tokio spektaklio man dabar kaip tik ir reikėjo“.
Aktorių sudėtis išties įspūdinga: trys vienos kartos, vieno kurso draugai Vitalija Mockevičiūtė, Evaldas Jaras ir Rolandas Kazlas, po daugelio metų vėl susitinka ir, prisimindami jaunystę, scenoje pasitinka artėjančią senatvę. Niekas nežino, kiek metų V. Mockevičiūtei, tačiau bendras aktorių amžius kartu sudėjus – gana solidus: 165 metai! Visu šimtu daugiau nei amžius, kai išeinama į pensiją. Taip kad patirties, gilintis į senjorų pasaulį, senatvės herojų džiaugsmus ir vargus, turėtų užtekti.
Visus pasenusius, norinčius pasenti ir nesenstančius kviečiame į Premjerą „Senjorai“!
Nuo senatvės galima pabėgti. Kur? Kad ir į priešingą pusę nei bėga laikas: į vaikystę…
BILIETAI

Koncertas EIME PASIVAIKŠČIOTI MEDŽIŲ VIRŠŪNĖM
2024-12-10 18:00 - 19:30
„Lengvas vėjas“ kviečia į nepamirštamą koncertą!
Mažeikių kultūros centro vokalinis trio „Lengvas vėjas“ pristato šmaikštų ir jausmingą muzikinį vakarą, kuriame komiškos situacijos, romantinės melodijos ir jaunystės skambesys. Koncerte atskleisime žmogaus kasdienybę su jos įpročiais, svajonėmis ir linksmomis bei sentimentaliomis priešpriešomis.
Tai bus vakaras, kupinas juoko, netikėtų siurprizų ir šiltų emocijų. Muzika, kuri prakalbins širdį, ir lengva, pozityvi nuotaika, kurios nepamiršite dar ilgai.
Data ir laikas: 2024-12-10, 18 val.
Vieta: Mažeikių kultūros centro Mažoji salė
Ateikite patirti nepakartojamos vakaro atmosferos ir leiskitės į kelionę per gyvenimo akimirkas, lydimas melodijų, kurios privers ir šypsotis, ir susimąstyti.
BILIETAI

Kino filmas NIKO. UŽ ŠIAURĖS PAŠVAISTĖS
2024-12-11 18:00
Nuo lapkričio 8 dienos didžiuosiuose kino ekranuose pasirodys naujausias animacinio filmuko „Mauricijus Puikusis“ kūrėjų darbas – pati tikriausia, lietuviškai dubliuota, pilna kalėdinės dvasios ir juoko pasaka visai šeimai „Niko. Už šiaurės pašvaistės“. Apie mažo elniuko didelę svajonę, kuriai pasiekti reikia didelės drąsos, ryžto ir tikėjimo savimi.
Niko – tikrai žino, kuo jis nori būti užaugęs! Kaip ir tėtis, dirbti Kalėdų senelio skraidančių elnių oro komandoje, didžiulėmis rogėmis lėkti dangumi tarp žvaigždynų ir stebuklingą Kalėdinę naktį dalinti dovanas viso pasaulio vaikams. Šias pareigas gali atlikti tik ypatingi elniai – greiti, drąsūs, protingi ir pasiruošę įveikti pačias sunkiausias kliūtis.
Laikyti stojamojo testo atskuba ir energinga elniukė Stela, kuri net negalvoja pasiduoti! Nors, atlikdami stebuklingas užduotis Niko ir Stela varžosi tarpusavyje, jie patinka vienas kitam ir greitai tampa geriausiais draugais. Niko parodo Stelai, kur paslėptos magiškos Kalėdų senelio rogės, o tada nutinka tai, ko niekas negalėjo numatyti… rogės paslaptingai dingsta….
Sukrėstas tokios išdavystės, Niko nusprendžia pats surasti pavogtas roges. Elniukas, lydimas savo ištikimų mažųjų pagalbininkų – linksmojo geraširdžio voveriuko Juliaus ir drąsiosios žebenkšties Vilmos, leidžiasi į pavojų kupiną kelionę po ledinę Šiaurę. Jie turi perskristi Amžinąją jūrą ir surasti Stelos namus, kur sužino ir seną paslaptį – Stelos ir Niko tėčiai kadaise labai susipyko. Dabar Niko ir Stela turi pamiršti savo nesutarimus ir suvienyti jėgas, kad sustabdytų grėsmingus Stelos tėčio planus – atšaukti Kalėdų šventę visiems laikams!
Magiški nuotykiai ir Kalėdų senelio rogių paieškos smagioje animacinėje istorijoje „Niko. Už Šiaurės pašvaistės“ apie tikrąjį švenčių stebuklą ir džiaugsmą, kurio visi taip laukiame!

NIKO. UŽ ŠIAURĖS PAŠVAISTĖS (NIKO – BEYOND THE NORTHERN LIGHTS)
PREMJERA LIETUVOJE: 2024 11 08
REŽISIERIUS: Kari Juusonen, Jørgen Lerdam
VAIDMENIS ĮGARSINO:
ŽANRAS: animacija
FILMO TRUKMĖ: 85 min.
AMŽIAUS CENZAS: V
ŠALIS: Suomija, Vokietija, Danija, Airija
BILIETAI

DINAMIKA 30
2024-12-12 19:00
BILIETAI
Kviečiame jus pasinerti į saldžią nostalgiją ir kartu keliauti mūsų laiko mašina, kuri praeitį perkels į dabartį. Grįžkime į nerūpestingus jaunystės laikus drauge.
„Ačiū Tau“, „Meilės lietus“, „Palinkėk man gero vėjo“, „Pirmoji naktis“ — tai kūriniai, kurių priedainius dainuoja kartos. Koncertų metu išgirsime naujas gerai pažįstamų hitų versijas, kurias kartu su Dinamika atliks gyvo garso grupė. Lankytojų žadą atims uždeganti atlikėjų energija ir įspūdingas pasirodymas – šis turas jau tapo Lietuvos muzikos istorijos dalimi. Nepraleiskite progos prie jos prisilieti savo mieste.
Aplankiusi didžiąsias šalies arenas bei vasaros sostinę, Palangą, grupė nusprendė toliau tęsti turą po Lietuvą! Jūsų prašymai — mums įsakymai. Kultinis duetas aplankys mažesnius miestus, kuriuose gyvenantys klausytojai jau ne kartą kalbino atvykti.
Auksinę vasarą keičia aksominis ruduo, o gerbėjų meilė Dinamikai išlieka tokia pati.

KALĖDŲ MIESTELIO ATIDARYMAS
2024-12-13 18:00
Kalėdų miestelio atidarymas Mažeikiuose!

Gruodžio 13 d. Mažeikiuose nušvis Kalėdų miestelis, kuris atneš šventinę nuotaiką ir džiaugsmą visiems miestiečiams bei svečiams! Vasario 16-osios gatvėje įsikurs kalėdinė mugė, kurioje rasite įvairių prekių ir dovanų, puikiai tinkančių šventėms.

Renginį pradės įspūdinga Kalėdų Senelio ir jo palydos eisena, o šventinį vakarą tęs grupės „Sisters on Wire“ koncertas, suteikdamas dar daugiau šventinės magijos.

Kviečiame aplankyti Kalėdų miestelį ir pasinerti į šventinę atmosferą gruodžio 13–15 ir 20–22 dienomis.

Būkite su mumis ir leiskite Kalėdų dvasiai užpildyti jūsų širdis!

TRISTANAS IR IZOLDA
2024-12-15 18:00
BILIETAI
Jūsų mieste – išskirtinio grožio lietuviškas miuziklas „Tristanas ir Izolda/Uždrausta meilė“.
Išskirtiniai balsai
Nuostabią meilės istoriją scenoje jums pasakos Jeronimas Milius ir Karina Krysko.
Miuzikle taip pat dainuoja ir vaidina: Dainotas Varnas (vienuolis Tomas), Povilas Meškėla (karalius Markas), Iglė Bernotaitytė (tarnaitė Braganė), Tadas Juodsnukis (airių riteris Konoras); vaidina Michailas Levinas (juokdarys); šoka Donato Bakėjaus vadovaujama šokių trupė (kariai, miestiečiai, dvariškiai).
„Tristanas ir Izolda/Uždrausta meilė“ pastatymo režisierius – Kostas Smoriginas. Režisierius-choreografas – Donatas Bakėjus. Scenografė ir kostiumų dailininkė – Kotryna Daujotaitė. Kompozitorius – Stanislavas Stavickis. Libreto autorė – Ieva Narkutė.
Kūrinį pristato puikiai įvertintų miuziklų „Eglė žalčių karalienė“ ir „Žygimanto Augusto ir Barboros Radvilaitės legenda“ bei roko operos „Jūratė ir Kastytis“ prodiuseriai.
Meilė stipresnė už mirtį
Tristanas ir Izolda – apie stiprią ir nesumeluotą meilę, garbingą pareigą, tamsius prietarus, beribį pasiaukojimą. Jų uždrausta meilė virto nuostabaus grožio keltų legenda ir jausmo stipresnio už mirtį simboliu.
Pagal XII a. moralės standartus Tristano ir Izoldos istorija – skandalinga ir laužanti visas to meto visuomenės normas.
Anglija ir Airija nuolat kariauja. Senasis Kornvalio (Anglija) karalius Markas jaunam ir išvaizdžiam riteriui Tristanui paveda kautis mūšyje ir parplukdyti namo Airijos princesę Izoldą, kurią ketina vesti.
Nugalėjęs Airijos riterius ir laimėjęs princesę, Tristanas staiga jai patiria stipriausią akinančią meilę. Tikro jausmo ieškanti Izolda akimirksniu supranta, kad pagaliau sutiko sau skirtąjį… Ką daryti? Juk Izolda pažadėta į žmonas karaliui?
Jeronimo Miliaus kuriamas Tristanas – drąsus ir negailestingas karys, tačiau žiūrovas nesunkiai pastebės jo vidinę jautrią asmenybę, kuri blaškosi tarp meilės ir pareigos. Karinos Krysko Izolda – trapi ir emocinga. Ji tikisi karaliaus supratimo ir gailestingumo…
Tuo metu airiai nesnaudžia. Pažemintas Tristano, airių riteris Konoras jau rezga keršto planus. Dramatiška istorija neapsieina be išdavystės. Ši purvina misija tenka vienuoliui Tomui. Vienuolis godus ir apgailėtinas, tačiau turi komiškumo, kuris netikėtai pralinksmina žiūrovą.
„Tristanas ir Izolda/Uždrausta meilė“ kūrėjai tragiškos meilės legendai parinko subtilią, šviesią ir netikėtą atomazgą, kuri nuteikia viltingai ir leidžia iš miuziklo išsinešti gražiausius jausmus.
Keltų ir lietuvių kultūros
Miuziklas persmelktas angliškos ir airiškos kultūros, muzikos ir šokio. Režisierius ir choreografas Donatas Bakėjus pastebėjo, kad senoji Anglijos ir Airijos šokio tradicija turi nemažai sąsajų su lietuvių tautiniais šokiais. Jos sumaniai perpintos, todėl šokėjų judesiuose atpažįstame kažką labai lietuvišką ir savą.
Miuziklas „Tristanas ir Izolda/Uždrausta meilė“ praturtintas įvairiais efektais, stilingu apšvietimu, dekoracijomis.
Puiki garso kokybė leidžia į valias mėgautis į vieną kūrinį surinktais itin profesionaliais lietuviškais vokalais.

Kino filmas DIPLODOKAS
2024-12-18 18:00
Diplodokas (dubliuotas)
Diplodocus (dubbed) (2024)
Žanras: Animacija
Sukurta: Lenkija
Kino teatruose nuo: 2024-11-15
Trukmė: 1h 30 min
Diplodokas – geraširdis, padykęs ir labai smalsus dinozauriukas, nuolat įsipainiojantis į keistas istorijas ir patiriantis pačių įvairiausių nuotykių. Tiesa, pats naujausias jo nuotykis – visai nelinksmas, nors tikrai labai keistas: paslaptingai dingsta jo tėveliai. Ko Diplodokas dar nežino – kad jis yra ne bet koks dinozauriukas, o gyvenantis komikse.
Šį komiksą piešia dailininkas, vardu Tedas. Komiksų leidėja vieną dieną nusprendžia, kad dinozauriuko nuotykiai niekam nebeįdomūs ir Tedas turėtų imtis kažko naujo. Nesiryždamas ištrinti savo numylėtinio, dailininkas nusprendžia pirmiausiai ištrinti jo tėvus.
Bet viso šito dinozauriukas nežino. Pasiryžęs surasti savo tėvelius, jis leidžiasi kelionėn, kurios metu susitiks ir susidraugaus su kitais, ne mažiau keistais ir smalsiais personažais: burtininku Fokusu Pokusu, profesoriumi Nervekovskiu ir lakūne Entomologija.
Diplodokas ir jo bičiuliai turės ne tik patys patikėti savo jėgomis, bet ir padėti savimi patikėti jų dailininkui Tedui.
Filmas dubliuotas lietuviškai, be subtitrų.
Režisierius: Wojtek Wawszczyk

BILIETAI

MERŪNAS. Koncertinis turas PAKELK AKIS
2024-12-19 18:00
„Pakelk akis“ taip vadinasi gruodžio mėnesio Merūno koncertinis turas, kurio metu dainininkas su grupe aplankys net 14 Lietuvos miestų. Gruodžio 5 d. prasidėjęs Jonavoje, turas tęsis Tauragėje, Radviliškyje, Kaune, Telšiuose, Mažeikiuose, Vilniuje, Marijampolėje, Šilutėje, Rokiškyje, Šiauliuose, Utenoje, Klaipėdoje ir baigsis paskutinę metų dieną Naujametiniu koncertu Alytuje.
„Jau tampa gražia tradicija paskutinį metų mėnesį paskirti išsamiai koncertinei kelionei ir beveik be pertraukų apvažiuoti šalį su nauja programa. Man, kaip dainininkui, tai yra neįkainojamas laikas, kai galiu tiesiogiai bendrauti su pačiais įvairiausiais žmonėmis: ir iš didmiesčių, ir iš mažesnių miestelių. Tokie koncertai mane praturtina dvasiškai ir tvirtai pastato ant žemės. Koncertinio turo metu kaip niekad stipriai jaučiu ir aiškiai suprantu, kodėl ir kam dainuoju “, – sako Merūnas.
Koncertinio turo pavadinimas „Pakelk akis“ dainininkui pasirodė labai simboliškas. Taip vadinasi viena populiari jo daina, tačiau Merūnas čia įžvelgia ir gilesnę prasmę. „Šių dienų pasaulyje, kur pilna technologijų, mes dažnai pasijuntame įsukti nesibaigiančių naujienų-įdomybių-pokštų-TVšou-tiesioginių transliacijų-reklamų-anonsų karuselės. Nesibaigiantis informacijos srautas nevaldomai įsiurbia ir pavagia brangų laisvalaikį. Užuot pakėlęs akis ir įsisąmoninęs, kas vyksta aplink, šiuolaikinis žmogus kartais renkasi nuleisti akis į ekraną ir atsiriboti nuo aplinkos. Todėl koncertinis turas „Pakelk akis“ yra ir apie atsitraukimą nuo informacinio triukšmo, pabuvimą ryšyje su savimi, su savo artimaisiais, su gera muzika. Koncerto salė yra erdvė, kuri bent trumpam atjungia žmones nuo išmaniųjų įrenginių ir jų nešamo krūvio. Geras koncertas yra tik tavo ir muzikos momentas. Kai dainuoju, esu tik aš ir žiūrovas salėje. Per tas kelias koncertines valandas mano protas iš tiesų pailsi! Labai tikiuosi, kad žiūrovų protai irgi. Geras koncertas šiais laikais yra itin nuostabus ir vertingas laikas sau, meditacinė ir terapinė priemonė“, – sako Merūnas.
Keliaudamas su koncertais po Lietuvą, dainininkas ne tik pristato naujausią programą, kurioje vis daugėja jo autorinių kūrinių, bet ir nuolat bendrauja su publika. Neieškantis žodžio kišenėje, jis visada turi paruošęs puokštę įdomių ir pamokančių istorijų, kurios jo soliniams koncertams suteikia nepakartojamo žavesio.
„Draugai žino, kad kompanijoje aš mėgstu juokauti, pasakoti nuotykius, skelti istorijas. Scenoje neturiu jokio specialaus įvaizdžio ar iš anksto sukurto personažo. Esu toks pat Merūnas, koks ir gyvenime. Tiesa, anksčiau būdavau santūresnis, klasikinė patirtis buvo išmokiusi koncentruotis tik į dainavimą. Kai išdrįsau tarp dainų dalintis savo mintimis, išgyvenimais, prisiminimais, juokingais nutikimais, pasijutau tarsi pakilęs į kitą lygį. Apie tokį nuostabų ryšį su klausytojais galėjau tik pasvajoti. Kartais koncerto metu tikrai pajuntu, kad visa salė yra viena milžiniška draugų kompanija“, – sako Merūnas.
BILIETAI

ACH teatro spektaklis ANA KARENINA
2024-12-20 19:00
BILIETAI
Anželikos Cholinos šokio teatro spektaklis „ANA KARENINA“
L. Tolstojaus romano motyvais
Režisierė-choreografė – Anželika Cholina.
Scenografas – Marijus Jacovskis.
Kostiumų dailininkas – Juozas Statkevičius.
Dviejų dalių šokio spektaklis
Trukmė 2val. 20min. su pertrauka
„Ana Karenina” – tai spektaklis legenda. Nuo premjeros, kuri įvyko 2010 m. a|ch teatre, “Ana Karenina” nuėjo išties netrumpą ir įsimintiną kelią. Suvaidinta daugiau nei 100 spektaklių.
Pelnydamas nuoširdžias žiūrovų simpatijas, šis spektaklis paliko neišdildomą žymę visos Lietuvos šokio teatro scenoje. 2011 metais spektaklio choreografė įvertinta „Auksiniu scenos kryžiumi”, o žiūrovams “Ana Karenina” tapo galimybe vis naujai išgyventi didžią ir trapią meilės istoriją, pažadinančią net santūriausio žmogaus jausmus. Ištikimiausi spektaklio žiūrovai ateina išgyventi šią istoriją vis iš naujo, 4-5 ar net šeštą kartą.
L. Tolstojus, rašydamas romaną “ANA KARENINA”, pirmąkart prabilo apie moters teisę į laimę ir apie tai, kad moteris neturi tapti vyro savimeilės ir pasitenkinimo įrankiu, bet tai tik viena iš temų, kurias choreografė Anželika Cholina nagrinėja savo 2-jų dalių to paties pavadinimo šokio spektaklyje.
“Sutikusi Klaipėdos muzikinio teatro baleto solistę Beatą Molytę supratau – tai mano Ana” – pasakoja A. Cholina, kurią pagrindinio vaidmens balerinos atradimas paskatino statyti šį spektaklį.
Spektaklio scenovaizdį kūrė scenografas Marijus Jacovskis, o kostiumus ir grimą – Juozas Statkevičius, tad spektaklis žiūrovams palieka itin didelį estetinį pasitenkinimą.
Spektaklio muzika – kompozitoriaus Alfredo Šnitkės kūriniai. Šio kompozitoriaus kūryba labai įvairi, gili, perteikianti daugybę emocijų, todėl ji puikiai tinka visoms spektaklio scenoms.
“Kurdama aš nesiekiu įrėminti savo spektaklių kuriame nors žanre, man įdomu kurti patį gyvenimą scenoje. Pilną, daugiasluoksnį gyvenimą, apie kokį kalba L. Tolstojus savo romane “Ana Karenina”. Jame jis supina tiek daug, kad galima pasimesti, kaip prieš patį gyvenimo sudėtingumą. Aš stengiausi išgryninti tai, kas man pasirodė svarbu ir kas egzistuoja dabartiniame laike” – pasakoja A. Cholina.

Klasikinis baletas „Spragtukas“
2024-12-27 18:00
BILIETAI
Leiskite sau patikėti stebuklais šventiniuose baleto „Spragtukas“ pasirodymuose!
Daugiau nei prieš šimtą metų sukurtas vienas populiariausių ir mėgstamiausių baletų pasaulyje „Spragtukas“ – tai graži Kalėdų pasaka, kupina stebuklų, kuriais taip norisi tikėti šventiniu laikotarpiu. Įkvėpta E. T. A. Hofmano pasakos „Spragtukas ir pelių karalius“, ši istorija tapo neatsiejama kalėdinio laikotarpio dalimi. Ji tarsi nukelia į vaikystę, kviečia patikėti Kalėdų stebuklais ir leidžia stebėti gėrio ir blogio kovą, kurią galiausiai laimi meilė ir šviesa.
Šių metų gruodžio mėnesį savą šio baleto interpretaciją Lietuvoje pristatys Europoje puikiai žinoma trupė „Sofia Festival Ballet“, kuri jau daugybę metų džiugina viso pasaulio žiūrovus ištobulinta klasikinio šokio technika, išpuoselėta choreografija ir tikra aistra baleto menui. Šią šokio trupę sudaro geriausi Ispanijos, Bulgarijos, Norvegijos, Makedonijos, Japonijos ir kitų šalių Nacionalinių operos ir baleto teatrų šokėjai.
„Sofia Festival Ballet“ – tai klasikinė baleto trupė, kurios repertuare – tokie spektakliai kaip „Don Kichotas“, „Miegančioji gražuolė“, „Žizel“ ir kt. Viešnagės Lietuvoje metu atlikėjai pristatys vieną gražiausių savo pastatymų – klasikinį baletą „Spragtukas“, kuris sužavės tiek mažus, tiek didelius. Leiskite sau patikėti stebuklais šventiniuose baleto „Spragtukas“ pasirodymuose – gruodžio 25 d. Palangos koncertų salėje, gruodžio 27 d. Mažeikių kultūros centre, 29 d. Šiaulių arenoje, gruodžio 30 d. Kauno sporto halėje ir 31 d. Vilniaus koncertų salėje „Compensa“.
Daugiau informacijos: www.spragtukasbaletas.lt

Orestas ir Džilda Vaigauskai. Legendinės Kalėdos
2024-12-28 16:00
BILIETAI

SAULIUS PRŪSAITIS Metų koncertinis SHOW 2024
2024-12-29 19:00
BILIETAI

Galingas, ryškus, džiaugsmingas! Taip galima trimis žodžiais apsakyti Sauliaus Prūsaičio Metų koncertinį SHOW 2024.

Gruodį jis apkeliaus visą Lietuvą, o Naujuosius su dviguba jėga pasitiks Kaune „Žalgirio“ arenoje su legendine grupe RONDO!Metų koncertinis SHOW 2024 – puiki proga pasilinksminti už visus praėjusius ir dar avansu už ateinančius metus. Dainininko ir komandos tikslas – visų praėjusių metų patirtis ir ateinančiųjų lūkesčius susijungti šiuose įspūdinguose pasirodymuose.Sauliaus Prūsaičio šou visada išsiskiria specialiai sukurtais kostiumais ir scenografija, moderniais šviesos spektakliais ir itin kokybišku įgarsinimu. Dainininkas profesionaliai žaidžia sudėtingais techniniais sprendimais ir įsimintinomis detalėmis. Jis asmeniškai prižiūri koncertinį pasirengimą bei iki smulkmenų žino visą sudėtingą didžiulio šou kūrybos procesą.„Gruodžio laukiu su džiugiu virpuliu širdy. Aš ir mano didelė komanda atiduosime šiems koncertams visą dūšią. Ar tai bus didelės arenos, ar mažesnės salės – pasiruoškite nepaprastam vakarui. Šokiai ir gera nuotaika iš jūsų pusės bus didelis privalumas. O jei šventinis maratonas ir išvargino, nepergyvenkit. Jau ne pirmas ir ne paskutinis kartas, kai mūsų koncertuose žmonės užmiršta visus rūpesčius“, – juokiasi Saulius Prūsaitis.Kaip ir kiekvienais metais jums, greičiausiai, kyla klausimas: o tai kur Naujus?Kauniečiams ir miesto svečiams jis jau nebeturėtų kilti!Juk didžiausias ir galingiausias Metų koncertinis SHOW 2024 paskutinę gruodžio dieną vyks „Žalgirio“ arenoje! Čia pirmą kartą istorijoje jėgas suvienys Saulius Prūsaitis ir legendinė RONDO!2024-aisiais išleidę sėkmingą dainą „Tavo lūpom vaikščiojo rasa“, muzikantai užsiminė apie artėjantį didžiulį bendrą projektą.
Pagaliau kortos atskleistos!

VYRAI IŠ MARSO, MOTERYS IŠ VENEROS
2024-12-30 18:00
BILIETAI
Didžioji KALĖDINĖ premjera. Aktoriai ir dainininkai LINA RASTOKAITĖ ir JOKŪBAS BAREIKIS pristato naują šventinę muzikinę programą su komedijos prieskoniu „VYRAI IŠ MARSO, MOTERYS IŠ VENEROS“, kuriose ne tik kartu su gyvo garso grupe atliks gražiausias dainas, bet ir šmaikščiai nagrinės vyrų bei moterų skirtumus.
Puikiai pažįstami aktoriai Lina Rastokaitė ir Jokūbas Bareikis naujame teatralizuotame projekte „Vyrai iš Marso, moterys iš Veneros“, su šypsena apžvelgs vyrų ir moterų skirtumus, tarpusavio santykius ir įvairias, dažnai net komiškas situacijas. Žiūrovų mylimas duetas šmaikščius šventinius ir teatralizuotus koncertus gruodžio mėnesį pristatys net dvylikoje didžiausių Lietuvos miestų.
„Vyrai iš Marso, moterys iš Veneros“ – tai gyvo garso koncertas, sujungiantis muzikos ir komedijos elementus. Pasirodymas atskleis skirtingas planetas – Marsą ir Venerą – atstovaujančių vyrų ir moterų dialogus, monologus bei diskusijas, taip pat netrūks ir bendravimo su žiūrovais – laukia iįtraukiančiose situacijos, konkursai, net interaktyvios improvizacijos. Koncerte, kuriam ruošiama speciali scenografija ir šviesų dizainas, netrūks juoko, sentimentų ir, žinoma, gražiausių muzikos kūrinių.
Prie scenarijaus kūrimo prisidedantys L. Rastokaitė ir J. Bareikis tikina, jog projekte atsispindės ir jų pačių išgyventos istorijos, santykiai ir situacijos.
„Visos istorijos scenarijuje vienaip ar kitaip yra atėjusios iš mūsų asmeninių, draugų, pažįstamų ar giminaičių patyrimų. Jos gimsta iš skirtingo vyrų ir moterų požiūrio į tam tikrus dalykus, o tie nesusipratimai dažnai būna tiesiog komiški, – pasakoja J. Bareikis. – Teatralizuotame koncerte bus daug muzikos, dialogų, draugiškų diskusijų, aktorinių etiudų. Manau, kad aš ginsiu, atstovausiu vyriškąją pusę, vyriškąją logiką, o Lina – moteriškąją.“

Rastokaitė teigia, jog šis projektas atspindi vyriškumo ir moteriškumo prigimtį.

„Aš tikiu, kad vyruose ir moteryse atsispinti prigimtiniai pačios gamtos užkoduoti dalykai. Manau, kad pati evoliucija yra taip sudėliojusi, jog vyrai ir moterys savo prigimtimi yra skirtingi, ir tuos skirtumus koncerto metu mes pabandysime apžvelgti, juos atpažinti, kartu su žiūrovais iš jų linksmai pasijuokti ir pasimėgauti“, – į koncertus kviečia aktorė.
Ji priduria, jog čia puikiai tiktų ir šmaikšti, tačiau teisinga frazė: „Kas yra sėkminga santuoka? Tai nėra, kai du tobuli žmonės susitinka ir mėgaujasi gyvenimu kartu. Sėkminga santuoka yra tada, kai du visiškai skirtingi žmonės susitinka ir mėgaujasi vienas kito skirtumais.“
Būtent apie šiuos skirtumus ir panašus, apie prisitaikymą, toleranciją vienas kitam su humoru ir gyva muzika aktoriai pasakos koncerte „Vyrai iš Marso, moterys iš Veneros“.

Naujametinis vakaras „Laimingų 2025“
2024-12-31 00:00
Naujametinis vakaras „Laimingų 2025“Informacija telefonu: +370 692 273 88

Elijo Martynenko Stand-Up komedijos šou „Pirmi kartai“
2025-01-18 19:00
BILIETAI

Komikas, aktorius ir rašytojas Elijas Martynenko šiame šou atsakys į mus kasdien kamuojančius klausimus:
Ką daryti pirmą kartą sudeginus namus? Arba pirmą kartą lankant tėvą kalėjime? Kaip elgtis pirmą kartą netekus akies? O pirmą kartą radus močiutės lavoną? Kaip reaguoti sulaukus pirmojo ikiteisminio tyrimo? Arba sulaukus pirmojo vaiko? Kaip gyventi gavus pirmąją dozę fentanilio? Ką veikti pirmąkart atsidūrus komoje?
31-eri metai patirties, daug juoko ir vertingų istorijų telpančių į vieną vakarą.
Amžiaus cenzas: N-16
Data ir vieta: 2025-01-18 19:00 Mažeikių kultūros centras

Trys Karaliai
2025-01-06 12:00
Kviečiame paminėti Trijų Karalių šventę!
Sausio 6 d., 12 val., susitikime Šv. Mišiose Mažeikių Švč. Jėzaus Širdies bažnyčioje.
17 val. kviečiame į Trijų Karalių sveikinimą ir eitynes Senamiestyje (Vasario 16-osios g.).
Ateikime kartu pasidžiaugti šventine nuotaika!

Kino filmas „ReEMIGRANTAI 2“
2025-01-08 18:00, 2025-01-15 18:00
BILIETAI
ReEmigrantai 2
ReEmigrantai 2 (2024)
Žanras: Komedija, veiksmo
Sukurta: Lietuva
Kino teatruose nuo: 2024-12-20
Trukmė: 1h 30 min
Cenzas: N-13. 7-12 m. vaikams būtina suaugusiojo palyda.
Jau pažįstama ketveriukė Arminas (Audrius Bružas), Dariušas (Valentinas Krulikovskis), Friodas (Marius Pocevičius), Karosas (Kirilas Glušajevas) leidžiasi į naują, pavojų ir nuotykių kupiną kelionę.
Londone miršta pusbrolių Froido ir Karoso baba Vida. Sutarta, kol Karosas ruoš šermenis, draugai į Lietuvą pargabens babos daiktus. Tačiau parengtą planą sujaukia netikėtos finansinės aplinkybės. Draugams tenka iš laidojimo namų pavogti babą ir per visą Europą sprukti į Lietuvą.
Ar pavyks bičiuliams babą Vidą pristatyti į jos laidotuves laiku? O gal įpykę smogikai iš Anglijos laidojimo namų juos sugaus ir privers už viską sumokėti?
Veiksmo komedija „ReEMIGRANTAI 2“ žada tikrą vyrišką draugystę, dvigubai daugiau juoko ir trigubai daugiau veiksmo.
Filmas lietuvių kalba, be subtitrų.
Amžiaus cenzas: N-13. 7-12 m. vaikams būtina suaugusiojo palyda.
Režisierius: Kęstutis Gudavičius
Vaidina: Audrius Bružas, Velentinas Krulikovskis, Marius Pocevičius, Kirilas Glušajevas

Sausio 13-oji – Laisvės gynėjų diena
2025-01-13 08:00 - 19:00
Kviečiame Jus šią ypatingą dieną paminėti kartu dalyvaujant renginiuose!

Muzikinė komedija KURORTINIS ROMANAS
2025-01-17 18:00
BILIETAI
Palanga ne vienam poilsiautojui asocijuojasi su „Kurortiniu romanu“, tačiau tai, kad jis gali būti toks skambus, jaudinantis, intriguojantis ir galiausiai sukelti tikrą juoko dozę, – žino ne visi. Būtent tai rugpjūčio 23-osios vakarą pirmiesiems Palangos poilsiautojams pademonstravo režisierius ir aktorius Dainius Kazlauskas su nuostabia aktore Lina Rastokaite ir tęsia kelionę po kitus Lietuvos miestus.
Palangos koncertų salėje įvyko spektaklio „Kurortinis romanas“ premjera, panardinęs poilsiautojus į XX a. antros pusės laikotarpio prisiminimus. Po pasirodymo gausiai susirinkusi publika plojo atsistojusi, dainavo ir aktorius apipylė gėlėmis.
„Senokai neregėjau tokio įtraukiančio ir nuotaikingo spektaklio. Buvo daug intrigos ir juoko, o situacijos – priverčiančios susimąstyti ir įsijausti į spektaklio siužetą. Be to, visą tai pagyvino spektaklyje skambėjusios populiarios lietuviškos estrados dainos“, – pirmaisiais įspūdžiais dalijosi spektaklį Palangoje žiūrėjęs legendinio Lietuvos krepšinio trenerio Vlado Garasto anūkas Vladas.
Spektaklio veiksmas tarp vyro ir moters vyksta Lietuvos kurorto sostinėje – Palangoje, o siužeto situacijos – keliančios nuostabą ir priverčiančios be perstojo kvatotis.
Iš vyro lūpų, kuris kaip vėliau paaiškėja yra tikras mergišius ir kaskart keičiantis savo vardus bei net pamirštantis savo meilužes, liejasi fantazijos ir melas, saldus merginimo žodžiai, o tikslas vienas – įsitempti kaskart vis kitą moterį lovą. Tuo pačiu siužetas sukasi ir apie apie pamatines vertybes – meilę, artimą ryšį, pagarbą, atvirumą vienas kitam, o visa tai pateikiama per emocijų ir juoko prizmę.
Visiems šiems jausmams perteikti režisierius D. Kazlauskas su savo komanda pasirinko išties originalią formą, o situacijų įvairovė – įtraukianti ir itin žaisminga. Žiūrint šį spektaklį kartkartėmis galima net susitapatinti su aktoriais ir nejučia pajusti, kad panašias situacijas ir patirtis jaunystėje esame išgyvenę ir patys.
Nuo to spektaklis tampa tik dar gyvesnis. O be to, viso spektaklio metu į komiškas situacijas yra įtraukiami ir žiūrovai – buvo ir bendravimo su publika ir visa salė kartu su aktoriais dainavo populiarius to laikmečio lietuviškus šlagerius.
„Palangiškiai pirmieji pamatė šį mūsų spektaklį. Visada premjera yra tarsi egzaminas, ar pasiteisino idėja. Manau, kad mes išlaikėme šį egzaminą. Mes visa komanda: Lina Rastokaitė, Renata Kutinaitė, Andrius Povilauskas ir aš rašėme, kūrėme šį darbą, manau, kad mūsų idėja pasiteisino. Tą per premjerą žiūrovai įrodė – kiek matėme, ir jiems buvo smagu, ir mus be galo buvo smagu“, – iškart po premjeros kalbėjo D. Kazlauskas.
Jis teigė, kad spektakliui pasirinkti Palanga neatsitiktinai.
Trumpai tariant, tai toks „Kurortinis romanas“, kuris galėjo įvykti ir prieš 30-50 metų, kuris gali įvykti ir dabar. Tas noras pabūti tėvų, savo jaunystės, savo vaikystės laike, tose dainose – nuostabus. Labai fainai, kad premjeroje buvo labai daug žmonių, kurie tikrai, būdami jauni, klausėsi šių dainų. Patys matėte, kad visi dainavo tas dainas kartu su mumis. Žmonės tiesiog įsiliejo į spektaklio siužetą ir tapo spektaklio dalimi“, – džiaugėsi D. Kazlauskas.
Jam antrino aktorė L. Rastokaitė: „Fantastiška publika. Niekada nesu mačiusi tokios fantastinės publikos Palangoje, kuri nuo pat spektaklio pradžios reagavo, dainavo tiesiog visa salė. “
Kazlauskas, vos praėjusiais metais į teatro sceną grįžęs po 12 metų pertraukos, teigė, kad tas ryšys su žmonėmis, matymas, kaip jie reaguoja čia ir dabar – nuostabus.
„Matote, koks po spektaklio esu įkaitęs ir visas raudonas. Teatras yra labai gyvas ir emocianalus. Šalia yra partneris, tai – ypatingas dalykas. Šio spektaklio premjera mus buvo išbandymų diena ir aš manau, kad su laiku šis spektaklis bus dar geresnis. Mums reikia truputėlį laiko nusiraminti, jėgas išskirstyti ten, kur reikia ir žiūrovams su kiekvienu mūsų pasirodymu bus tik smagiau. Vilniečiai, kauniečiai ir kitų miestų atstovai jau gali ruoštis mūsų pasirodymams – atvyksime ir pas juos”, – pabrėžė spektaklio „Kurortinis romanas” režisierius D. Kazlauskas.

Dviejų žmonių spektaklyje pakaitomis vaidins ne tik L. Rastokaitė ir D. Kazlauskas, bet ir Renata Kutinaitė ir Andrius Povilauskas.
SPEKTAKLIO REŽISIERIUS: DAINIUS KAZLAUSKAS
VAIDINA:
JI: LINA RASTOKAITĖ arba RENATA KUTINAITĖ
JIS: DAINIUS KAZLAUSKAS arba ANDRIUS POVILAUSKAS
KOSTIUMŲ IR SCENOGRAFIJOS DAILININKĖ: INDRĖ PAČĖSAITĖ

Koncertas „C'est magnifique“
2025-01-19 17:00
Perkelta į sausio 19 d.
Koncertinė programa “C’est magnifique”
Koncertinė programa “C’est magnifique” persmelkta prancūžiško ir pietų Europos dainų skambesio, kur bus galima išgirsti ir lietuvių kompozitorių dainas, puikiai tinkančias bendrai, svajingai nuotaikai, ir programos pavadinimui – “Tai nuostabu”. Žaismingas miuziklo, prancūziško ir lietuviško šansono skambesys nestokos laimės akimirkų ir meilės romantikos.
Koncerte naujovišką orkestro skambesį kurs keliais instrumentais gyvai grojanti pianistė ir muzikos efektais praturtins, specialiai paruoštos fonogramos. Estetinį – vizualinį koncerto efektą papildys specialiai programai paruoštos video projekcijos.
“Kai klausausi šios programos dainų, kartais užsimirštu ir nesuprantu kaip taip gali atsitikti, kad Ch. Trenet “La Mer” ir M. Noviko “Pavasariška kelionė” turi tiek bendro skambesio“ – sako vienas iš programos autorių, E. Seilius.

Kristina Zmailaitė (sopranas)
Edmundas Seilius (tenoras)
Aušrinė Garsonaitė (klavišiniai)
Karolis Šiškus (video projekcijos)

Kristina Zmailaitė ir Edmundas Seilius, Lietuvoje ir užsienyje žinomi dainininkai, kurių repertuarą sudaro ne vien operos ir operetės žanras. Be profesionaliai atliekamų akademinio žanro koncertinių programų, jų kūryboje randa vietą ir pramoginio stiliaus muzika. Koncertinė programa “C’est magnifique” – seniai širdyse nešiotų ir prisisminimus žadinančių kūrinių pristatymas publikai.
Aušrinė Garsonaitė – aktyviai koncertuojanti, pianistė – kompozitorė, šiai programai kurianti orkestro skambesį įvairių elektroninių instrumentų ir virtualių muzikinių efektų pagalba. Šios praplėstos išraiškos priemonės taip pat apima gamots ir gatvės garsus, kurie harmoningai susijungia muzikoje.
Karolis Šiškus – koncerto video vizualinių projekcijų kūrėjas, suteiksiantis koncerto erdvei estetinį, bei kinematografinį efektą.
BILIETAI

Pokario pasaka „Žalčių karalienė“ pagal V. V. Landsbergį
2025-01-22 18:30 - 20:30
Eksperimentinis spektaklis pagal V.V. Landsbergio mitologinę pokario pasaką „Žalčių karalienė“, skirtas partizaninio karo Lietuvoje pradžios 80-ies metų sukakčiai paminėti. Spektaklyje susipina folklorinis mitas apie Eglę žalčių karalienę ir istoriniai 1945-1956 metų Lietuvos pajūrio gyventojų bei partizaninio karo dalyvių išgyvenimai, patirtys. Mitologijos persmelkta istorinė realybė įprasmina tautinio identiteto ir dabarties aktualijų idėją. Siužeto ašį sudaro Eglės dienoraštyje užrašyta meilės ir pasiaukojimo istorija, besiliejanti proziniais, poetiniais tekstais, sapnų įrašais ir susirašinėjimo laiškais. Mitas, sapnas, realybė, istorija, dabartis persipina ir tampa vientisu tiltu, kurį simbolizuoja ir netradiciniai spektaklio erdvės sprendimai, žymintys pasąmonės ir sąmonės, gamtos ir žmogaus, praeities ir dabarties, pagonybės ir krikščionybės, laikinumo ir amžinumo jungtį. Spektaklyje aktorė Eglė Jackaitė profesionaliai atskleidžia brandžios partizano žmonos Eglės virsmą, patriotiškumą, pagarbą ir atsidavimą mylimajam bei jo pasirinkimui kovoti už Tėvynę. Eglės rolė atskleidžia tikrąją žodžio „pati“ prasmę – likusi viena Gotlando saloje (Švedija), ji savo rankomis, emocinėmis ir kūrybinėmis išgalėmis kuria šeimyninę šventovę, gimdo ir augina vaikus, rašo sudėtingo laikmečio moters išlikimo istoriją, kurią gali patikėti tik širdžiai arba ugniai.

Vaidina:
Eglė, partizanų vado Žilvino žmona, žalčių karalienė – Eglė Jackaitė
Žilvinas, partizanų būrio vadas, žalčių karalius – Jonas Raudonis
Nykštys, partizanų vado dešinioji ranka, piršlys, žaltys – Gediminas Raudonis
Eglės Motina- Jūratė Tomkuvienė
Eglės Tėvas- Arvydas Sirutis
Eglės vyresnioji sesuo Rožė- Žaneta Viktoravičienė
Eglės jaunesnioji sesuo Liepa- Evelina Lukošiūtė
Eglės brolis Jurgis – Paulius Mylė
Eglės brolis Adomas – Lukas Bubliauskas
Eglės ir Žilvino vaikai: Rokas Miltenis (Ąžuolas), Ąžuolas Jurkus (Uosis), Vincentas Ruginis (Beržas), Žemyna Drąsutavičiūtė (Drebulė).
Šamanė suomė Moiša – Daiva Matulaitienė
Mokytoja Aldona Gustienė- Daiva Narmontienė
Kunigas, partizanas, žaltys – Linas Karvelis
Partizanai, žalčiai: Joris Muturas, Vėjūnas Gaižauskas, Egidijus Rupeika, Inga Grušaitė, Laura Rakauskaitė, Kristina Rapšytė, Atėnė Stasiulytė, Ugnė Pociūtė,
Kaimo jaunimas, ryšininkai, žalčiai: Beatričė Daujotaitė, Mėta Ruginytė, Domantė Žiulpaitė, Liepa Lužytė, Guoda Bumblauskaitė, Aismė Misiutė, Gabija Šidlauskaitė, Dominyka Grigaitė, Gustė Jasmontaitė, Ugnė Miečiūtė, Saulė Sirutytė
Kaimo moterys ir vyrai: Asta Kliobienė, Alma Zagorskienė, Esmiralda Sidabrienė, Vladimir Loginov
Kaimo vaikai: Agnė Kateivaitė, Lėja Garnytė, Viltė Kinčinaitė, Agota Noreikaitė, Aistė Jarutytė

Vaidina 44 aktoriai

Kostiumų kūrėjai: Ingrida Šopienė, Airida Lementauskienė, Kajus Lementauskas
Scenarijaus ir scenografijos autorė: Airida Lementauskienė
Kompozitorė – Inga Grušaitė
Judesio konsultantė – Edita Gaižauskienė
Dainavimo konsultantė – Natalija Burbienė
Šviesų režisierius – Gintaras Mikutis
Garso režisierius – Ramūnas Tiškus
Kūrybines idėjas įgyvendinti padėjo: Laimonas Vaišvila, Tadas Ročys, Gintenis Kovalenko, Eugenijus Paulauskas, Egidijus Rupeika, Lina Černauskienė, Daiva Vitkauskienė
BILIETAI

Kino filmas „Ežiukas Sonic 3“
2025-01-23 17:30, 2025-01-26 12:00
BILIETAI
Ežiukas Sonic 3 (dubliuotas)
Sonic the Hedgehog 3 (dubbed) (2024)
Žanras: Veiksmo, nuotykių, šeimos
Sukurta: JAV, Kanada, Japonija
Platintojas: Dukine Film Distribution, UAB
Kino teatruose nuo: 2024-12-27
Trukmė: 1h 49 min
Cenzas: Nenurodyta

Trečiasis ežiuko Sonic nuotykis! Laukia naujas varžovas! Neatsilik!
Šįkart ežiukas Sonic, Krumplius ir Uodega susiduria su nauju galingu priešininku – Šešėliu – paslaptingu piktadariu, turinčiu galių, nepanašių į nieką, su kuo jie buvo susidūrę anksčiau.
Neprilygdami naujam varžovui, ežiukas Sonic su draugais turi ieškoti pagalbos iš mažai tikėtino aljanso.
Greičiausias pasaulyje Ežiukas Sonic – kultinės žaidimų konsolės „Sega“ veikėjas – pirmąsyk pasirodė 1991-aisiais metais vaizdo žaidime „Sonic the Hedgehog“ ir iškart tapo neatsiejama pop kultūros dalimi. Iš pradžių tik žaidimų konsolėse šmėžavęs Ežiukas Sonic ilgainiui tapo animacinių filmų, komiksų ir net anime veikėju, o nuo 2020-ųjų metų pasiekė Holivudą ir pristato jau trečiąjį jo personažui dedikuotą filmą.
Filmas dubliuotas lietuviškai, be subtitrų.

Kino filmas „Pietinia kronikas“
2025-01-23 19:45
BILIETAI
PIETINIA KRONIKAS
2025, Lietuva
Premjera: 2025 sausio 24 d.
Žanras: Komedija
Trukmė: 120 min. 51s.
Amžiaus cenzas: N-13 (tbc)
Pagal to paties pavadinimo Rimanto Kmitos romaną
Režisierius: Ignas Miškinis
Scenarijaus autorė: Eglė Vertelytė
Operatorius: Narvydas Naujalis
Kompozitorius: Vytis Puronas
Dailininkas: Aurimas Akšys
Prodiuseris: Lukas Trimonis
Vaidina: Džiugas Grinys, Robertas Petraitis, Digna Kulionytė, Irena Sikorskytė, Vaidilė Juozaitytė, Rasa Samuolytė, Matas Dirginčius, Dovilė Šilkaitytė, Algirdas Dainavičius, Neringa Varnelytė, Dainius Gavenonis, Vaidotas Martinaitis, Julius Žalakevičius, Šarūnas Rapolas Meliešius, Rimantas Kmita, Saulius Urbonavičius-Samas ir kiti.

Kožas i treningai, gezai i gazeles, meilė i regbis. Visa tai ir dar daugiau – pagal to paties pavadinima bestselerį sukurtam filme „Pietinia kronikas“.
Kultinis šiauliečia Rimanta Kmitos romans „Pietinia kronikas“ kelias į kina ekranus.
Paskutinis XX a. dešimtmetis. Vandamų ir Švarcų miestu vadinamu Šiaulių Pietiniam rajone gyven rimts bachūrs Rimants (aktorius Džiugas Grinys). Kaip normalus bahūrs, jisai nešioj treningus, per šventes i kožą užsivelk, su draugeliu Minde (akt. Robertas Petraitis) turguj šmutkes stumda i žaidž regbį, nors mamike dėl to sporta pergyven kaip velns. Bet nu, kaip jis pats saka, ką čia gali daugiau veikt be regbia?
Tada Rimants įsimyl Moniką (akt. Digna Kulionytė) – gezas net nežina, ant ko užsirovė. Jinai, aišku, graži pana, bet biški pablūdus. Nu, o ko nepadarysi dėl meilės. Rimants jau i knygike paskaita, i eilėraštį paraša… Nu ir jam kyl klausims – koks iš visa šita tolks? Ar reik būt kaip visi, ar mąstyt savo galva?
Komedijoj da vaidin Irena Sikorskytė, Dainius Gavenonis, Rasa Samuolytė, Vaidotas Martinaitis, Julius Žalakevičius ir kiti. Filma „Pietinia kronikas“ premjera – 2025 m. sausio 24 dieną. Ateik, dantį duodu – patiks.

Tarptautinis mėgėjų teatrų festivalis „INvazijos 2025“
2025-01-25 13:00 - 18:00
Tarptautinis mėgėjų teatrų festivalis „INvazijos 2025“ kviečia teatro mylėtojus sausio 25 d. į Mažeikių kultūros centrą! Renginio metu galėsite išvysti net penkis įspūdingus spektaklius, kuriuos pristatys talentingi režisieriai iš Lietuvos, Latvijos ir Vokietijos. Nepraleiskite progos pasinerti į teatro pasaulį ir atrasti naujų įkvėpimų!

Vakarėlis „Sing & Dance“
2025-01-25 20:00
BILIETAI
Pasinerkite į nepamirštamą muzikos ir šokių fiestą „Sing & Dance“!
Programoje:
Arnas Švilpauskas – charizmatiškas atlikėjas ir vakaro vedėjas uždegantis savo energija ir nepakartojamu balsu.
ADRINA – moderniosios pop muzikos atlikėja bei dainų autorė. Sėkminga karjera pradėjo debiutine daina „Mintyse“, kuri iškarto pradėjo rinkti dešimtis tūkstančių perklausų per pirmas savaites ir visą gyvenimą apvertė aukštyn kojom. Po jos sekė sekantys hitai: „Raudonoj Šviesoj“, „Atsukim Laiką“, „Kaip aš ilgiuos“, „Ko tau reikia“, „Cirkas“, „Krūtinė staugia“, o su grupe „2kvėpavimas” įrašyti tokie kūriniai kaip „Mėnulis“, „Vasara kabrioletinė“. 35 mln. peržiūrų youtube kanale tikrai įtvirtina kaip vienos populiariausių Lietuvos atlikėjų statusą.
DJ Mondeko – pasiruošęs užtikrinti, kad šokių aikštelė virpėtų iki pat vakaro pabaigos!

Tai vakaras, kupinas geros muzikos, šokių ir nuotaikos!
Renginio metu veiks mobilus baras.
Galima staliukų rezervacija +37069227388.
Saugumą užtikrins apsaugos darbuotojai.
Renginyje bus filmuojama ir fotografuojama.
Bilietai brangs!
Ateikite švęsti, judėti ir mėgautis – „Sing & Dance“ laukia jūsų Mažeikiuose!

Kino filmas „Vajana 2“
2025-01-26 14:30
BILIETAI
Filmo žanras: komedija, nuotykių, animacinis, šeimos
Režisierius: David G. Derrick Jr.
Filmo trukmė: 1 h 40 min
Filmo platintojas: Theatrical Film Distribution UAB
Kinuose nuo: 2024-11-29
N-7
„Vajana 2“ kviečia pasinerti į naują kelionę!
Vajana, sulaukusi netikėto ženklo iš savo protėvių, turi keliauti per tolimas Okeanijos jūras į itin pavojingus vandenis, kur jos laukia nuotykiai, nepanašūs į nieką, su kuo ji kada nors susidūrė.
Kartu su pusdieviu ir geriausiu bičiuliu Maui bei visiškai nauja jūreivių įgula, narsioji Vajana epinėje kelionėje dar kartą prisimins savo tikrąją prigimtį.
Kino studijos „Disney“ originali animacija „Vajana“, paremta Ramiojo vandenyno Polinezijos salų mitologija, supažindino su narsia mergaite, keliaujančia po vandens pasaulį ir siekiančia išgelbėti savo tautą. Filmas buvo nominuotas dviem „Oskaro“ apdovanojimams ir turėjo itin didelį poveikį visuomenės požiūriui į „Disney“ princeses.
Filmas dubliuotas lietuviškai.

Kino filmas „Meškiukas Padingtonas: nuotykiai Peru“
2025-01-26 16:30
BILIETAI
Meškiukas Padingtonas: nuotykiai Peru
Paddington in Peru
N7
Filmo žanras
komedija, nuotykių, šeimos
Režisierius
Dougal Wilson
Filmo trukmė
1 h 46 min
Vaidina
Antonio Banderas, Olivia Colman, Emily Mortimer, Hugh Bonneville, Ben Whishaw

Filmo platintojas
Acme Film UAB

Prieš 10 metų Londone gyvenanti Braunų šeima į savo namus priėmė naują, šiek tiek neįprastą, bet labai ypatingą gyventoją – iš kitos pasaulio pusės atvykusį meškiuką Padingtoną. Marmeladą dievinantis, išdaigas krečiantis ir labai geros širdies meškiukas greitai tapo tikru šeimos nariu, be kurio nė vienas iš Braunų ketveriukės nebeįsivaizdavo savo gyvenimo.
Nors Padingtonui tikrai patiko gyventi naujuose namuose, jis kartais ilgėdavosi gimtųjų kraštų, o ypač Peru likusios savo tetos Liusės. Tad nieko keisto, kad pagaliau pasitaikius progai, meškiukas nedvejodamas susiruošia vykti į gimtinę. Tačiau atvykęs į vietą, meškiukas tetos ten neberanda.
Namus prižiūrinti vienuolė svečiams užsimena, kad Liusė lyg ir išvyko į Peru aukštikalnes. Padingtonas nujaučia, kur yra jo teta ir nutaria nelaukti, kol Liusė grįš, o pats vykti pas ją. Prasideda pašėlusi ir nuotykių kupina Padingtono ir Braunų šeimos kelionė Amazonės džiunglėmis, snieguotųjų Peru kalnų link.
